Prečišćeni tekst Pravilnika o načinu prevođenja profesionalnog vojnog lica i proizvođenja lica u službi u Vojsci Crne Gore obuhvata sljedeće propise:
1. Pravilnik o načinu prevođenja profesionalnog vojnog lica i proizvođenja lica u službi u Vojsci Crne Gore ("Službeni list Crne Gore", br. 072/20 od 19.07.2020),
2. Pravilnik o dopuni Pravilnika o načinu prevođenja profesionalnog vojnog lica i proizvođenja lica u službi u Vojsci Crne Gore ("Službeni list Crne Gore", br. 079/21 od 22.07.2021),
3. Pravilnik o izmjenama i dopunama Pravilnika o načinu prevođenja profesionalnog vojnog lica i proizvođenja lica u službi u Vojsci Crne Gore ("Službeni list Crne Gore", br. 019/23 od 20.02.2023), u kojima je naznačen njihov dan stupanja na snagu.
PRAVILNIK
O NAČINU PREVOĐENJA PROFESIONALNOG VOJNOG LICA I PROIZVOĐENJA LICA U SLUŽBI U VOJSCI CRNE GORE
("Službeni list Crne Gore", br. 072/20 od 19.07.2020, 079/21 od 22.07.2021, 019/23 od 20.02.2023)
I. OSNOVNE ODREDBE
Član 1
Ovim pravilnikom propisuju se način prevođenja profesionalnog vojnog lica iz jednog roda ili službe u drugi rod ili službu, način proizvođenja oficira po ugovoru u oficira, podoficira po ugovoru u podoficira, podoficira u oficira, podoficira po ugovoru u oficira, odnosno oficira po ugovoru, vojnika po ugovoru u oficira ili podoficira, odnosno oficira po ugovoru ili podoficira po ugovoru i civilnog lica u službi u Vojsci Crne Gore (u daljem tekstu: Vojska) u profesionalno vojno lice, način raspoređivanja profesionalnog vojnog lica na radno mjesto za civilno lice, obuka za proizvođenje u oficira ili podoficira, kao i uslovi za određivanje višeg čina od početnog za lica koja se proizvode u oficira ili podoficira.
Član 2
Izrazi koji se u ovom pravilniku koriste za fizička lica u muškom rodu podrazumijevaju iste izraze u ženskom rodu.
II. PREVOĐENJE
Član 3
Prevođenje profesionalnog vojnog lica iz jednog roda ili službe u drugi rod ili službu vrši se na zahtjev tog lica ili po službenoj dužnosti.
O prevođenju iz stava 1 ovog člana, odlučuje ministar odbrane.
Član 4
Zahtjev iz člana 3 stav 1 ovog pravilnika podnosi se ministru odbrane, preko jedinice Vojske, odnosno organizacione jedinice Ministarstva odbrane (u daljem tekstu: Ministarstvo), drugog organa državne uprave, državnog organa, privrednog društva ili pravnog lica u kojoj je profesionalno vojno lice postavljeno, sa mišljenjem načelnika Generalštaba Vojske.
Prevođenje profesionalnog vojnog lica iz jednog roda ili službe u drugi rod ili službu po službenoj dužnosti, predlaže načelnik Generalštaba Vojske.
Uz zahtjev iz člana 3 stava 1 ovog pravilnika, odnosno predlog iz stava 2 ovog člana, podnosi se i dokaz o odgovarajućem obrazovanju propisanom za rod, odnosno službu u koju se traži, odnosno predlaže prevođenje.
III. PROIZVOĐENJE I OBUKA
Član 5
Proizvođenje oficira po ugovoru u oficira, podoficira po ugovoru u podoficira, podoficira u oficira, podoficira po ugovoru u oficira, odnosno oficira po ugovoru, vojnika po ugovoru u oficira ili podoficira, odnosno u oficira po ugovoru ili podoficira po ugovoru, kao i civilnog lica u službi u Vojsci (u daljem tekstu: civilno lice) u profesionalno vojno lice vrši se putem internog oglasa unutar Ministarstva (u daljem tekstu: interni oglas).
Odluku o pokretanju internog oglasa donosi ministar odbrane, na predlog načelnika Generalštaba Vojske.
Interni oglas sadrži: broj lica za koje se traži proizvođenje, uslove koje kandidat treba da ispunjava, adresu na koju se podnosi prijava, rok u kojem se podnosi prijava i dokaze koje kandidat treba da priloži uz prijavu.
Pored podataka iz stava 3 ovog člana interni oglas može da sadrži: naziv formacijskog mjesta za koje se predlaže popuna proizvođenjem, naziv i mjesto jedinice Vojske, rod, službu, specijalnost, kao i druge podatke od značaja za proizvođenje.
Interni oglas se objavljuje na oglasnoj tabli Ministarstva i jedinica Vojske i internet stranici Ministarstva i Vojske.
Član 6
Nakon isteka roka za prijavu na interni oglas, komisija za sprovođenje internog oglasa (u daljem tekstu: komisija), koju obrazuje ministar odbrane, sačinjava liste:
   1) prijavljenih kandidata,
   2) kandidata koji su podnijeli neblagovremenu ili nepotpunu prijavu ili su dostavili nepotpunu dokumentaciju,
   3) kandidata koji ne ispunjavaju uslove internog oglasa, sa naznakom koje od uslova ne ispunjavaju, i
   4) kandidata koji ispunjavaju uslove internog oglasa.
Član 7
Lica sa liste iz člana 6 stav 1 tačka 4 ovog pravilnika upućuju se na provjeru sposobnosti, u skladu sa metodologijom za sprovođenje procesa selekcije kandidata za proizvođenje u oficira, oficira po ugovoru, podoficira ili podoficira po ugovoru (u daljem tekstu: metodologija), koju donosi Ministarstvo.
Nakon izvršene provjere iz stava 1 ovog člana, komisija, u skladu sa metodologijom, sačinjava rang liste kandidata za:
   - proizvođenje oficira po ugovoru u oficira i podoficira po ugovoru u podoficira,
   - proizvođenje podoficira i podoficira po ugovoru u oficira,
   - proizvođenje vojnika po ugovoru u oficira ili podoficira, odnosno oficira po ugovoru ili podoficira po ugovoru,
   - upućivanje podoficira i podoficira po ugovoru na obuku za oficira,
   - upućivanje vojnika po ugovoru na obuku za oficira ili podoficira, i
   - upućivanje civilnog lica na obuku za oficira ili podoficira.
Rang liste iz stava 2 ovog člana komisija dostavlja ministru odbrane.
Član 8
U roku od 15 dana od dana dostavljanja rang lista iz člana 7 stav 2 ovog pravilnika, ministar odbrane donosi odluku o:
   - proizvođenju oficira po ugovoru u oficira, odnosno podoficira po ugovoru u podoficira,
   - proizvođenju podoficira i podoficira po ugovoru u oficira,
   - proizvođenju vojnika po ugovoru u oficira ili podoficira, odnosno oficira po ugovoru ili podoficira po ugovoru,
   - izboru podoficira i podoficira po ugovoru koji se upućuju na obuku za oficira,
   - izboru vojnika po ugovoru koji se upućuje na obuku za oficira ili podoficira, i
   - izboru civilnog lica koje se upućuje na obuku za oficira ili podoficira.
O odluci iz stava 1 ovog člana, svi kandidati se obavještavaju pisanim putem, u roku od 15 dana od dana donošenja odluke.
Član 9
Na obuku iz člana 7 stav 2 al. 4, 5 i 6 ovog pravilnika upućuje se isti broj podoficira, podoficira po ugovoru, vojnika po ugovoru i civilnih lica koji je bio predviđen internim oglasom.
Lica iz stava 1 ovog člana koja uspješno završe obuku iz člana 7 stav 2 al. 4, 5 i 6 ovog pravilnika proizvode se, i to:
   - podoficir u oficira, odnosno podoficir po ugovoru u oficira ili oficira po ugovoru,
   - vojnik po ugovoru u oficira ili podoficira, odnosno oficira po ugovoru ili podoficira po ugovoru,
   - civilno lice u profesionalno vojno lice.
Član 10
Obuka za oficira podrazumijeva obuku za oficire koji su obrazovani na civilnim fakultetima.
Obuka za podoficire podrazumijeva osnovni podoficirski kurs ili osnovnu obuku za osposobljavanje podoficira.
IV. RASPOREĐIVANJE
Član 11
Zahtjev za raspoređivanje profesionalnog vojnog lica na radno mjesto za civilno lice, Generalštab Vojske podnosi Ministarstvu.
Uz zahtjev iz stava 1 ovog člana dostavlja se saglasnost profesionalnog vojnog lica za koje se podnosi zahtjev i mišljenje pretpostavljenog tom licu.
Član 12
Na osnovu zahtjeva, saglasnosti i mišljenja iz člana 11 ovog pravilnika, ministar odbrane donosi odluku o raspoređivanju profesionalnog vojnog lica na radno mjesto za civilno lice, ako postoji upražnjeno radno mjesto koje je utvrđeno Formacijom Vojske i ako profesionalno vojno lice ispunjava uslove radnog mjesta.
Odluka iz stava 1 ovog člana dostavlja se licu iz člana 11 stav 1 ovog pravilnika i Generalštabu Vojske.
V. USLOVI ZA ODREĐIVANJE ČINA VIŠEG OD POČETNOG ZA LICA KOJA SE PROIZVODE U OFICIRA, ODNOSNO PODOFICIRA
Član 13
Licu koje se proizvodi u oficira može se odrediti viši čin od početnog, u skladu sa članom 54 stav 10 Zakona o Vojsci Crne Gore, ako ispunjava sljedeće uslove, i to da:
   1) je za upražnjeno formacijsko mjesto za koje se traži popuna proizvođenjem, Formacijom Vojske utvrđen formacijski čin u koji se proizvodi;
   2) to lice ima radno iskustvo na poslovima u VII1 nivou kvalifikacije obrazovanja, i to najmanje:
      - pet godina radnog iskustva, za određivanje čina poručnika (OF1),
      - deset godina radnog iskustva, za određivanje čina kapetana (OF2),
      - 15 godina radnog iskustva, za određivanje čina majora (OF3),
      - 20 godina radnog iskustva, za određivanje čina potpukovnika (OF4),
      - 25 godina radnog iskustva, za određivanje čina pukovnika (OF5); i
   3) to lice ima naučno zvanje magistra ili je doktor medicine za određivanje čina potpukovnika (OF4), odnosno zvanje doktora nauka za određivanje čina pukovnika (OF5).
Član 14
Licu koje se proizvodi u podoficira može se odrediti viši čin od početnog, u skladu sa članom 54 stav 10 Zakona o Vojsci Crne Gore, ako ispunjava sljedeće uslove, i to da:
   1) je za upražnjeno formacijsko mjesto za koje se traži popuna proizvođenjem, Formacijom Vojske utvrđen formacijski čin u koji se proizvodi; i
   2) to lice ima radno iskustvo na poslovima u IV nivou kvalifikacije obrazovanja, i to najmanje:
      - šest godina radnog iskustva, za određivanje čina vodnika I klase (OR5),
      - 12 godina radnog iskustva, za određivanje čina starijeg vodnika (OR6).
VI. ZAVRŠNE ODREDBE
Član 15
Danom stupanja na snagu ovog pravilnika prestaje da važi Pravilnik o načinu prevođenja profesionalnog vojnog lica i proizvođenja lica u službi u Vojsci Crne Gore ("Službeni list CG", broj 22/18).
Član 16
Ovaj pravilnik stupa na snagu osmog dana od dana objavljivanja u "Službenom listu Crne Gore".